L'alta professionalització i expertesa dels recursos humans del 061/Salut Respon, fan possible el servei de consultoria a altres professionals per tal de facilitar-los la seva tasca.
El 061 facilita i millora la comunicació entre el metge i el pacient, ajuda a resoldre consultes pediàtriques altament especialitzades o urgents, i col·labora, amb l'Agència de Salut Pública de Catalunya (ASPCAT), en la recollida de casos de les malalties de declaració urgent, brots i alertes sanitàries.
El 061/Salut Respon disposa d'un servei de traducció telefònic i al moment, que posa a disposició dels professionals de la salut per tal de poder resoldre les dificultats idiomàtiques que poden sorgir en les consultes amb pacients procedents d'altres països.
Amb una trucada al 061/Salut Respon, s'accedeix directament a aquest servei d'interpretació a més de 100 idiomes i dialectes i que, en 2 o 3 minuts i en el decurs de la mateixa trucada, permet la connexió amb un traductor.
Com sol·licitar el servei de traducció 061/Salut Respon
Quan el professional sanitari necessiti el servei de traducció, cal que truqui al 061/Salut Respon amb el pacient al seu costat.
En paral·lel a la recollida de dades necessària per al registre de la trucada, el 061/Salut Respon contacta amb el traductor de la llengua indicada i es procedeix a connectar telefònicament al professional i al pacient amb el traductor.
S'inicia llavors una trucada a tres, on els professionals del 061/Salut Respon es mantenen a l'escolta per tal de garantir la qualitat del servei i gestionar qualsevol incidència que es pogués produir.
El 061/Salut Respon dóna aquest servei amb un alt nivell de qualitat, fet que fa que els professionals que ja l'han conegut, l'utilitzin repetidament.
Els idiomes més sol·licitats són el xinès mandarí, l'àrab, el romanès, el rus, l'urdú, el francès i l'alemany.
Autors: Ariadna Creus i Àngel García
Origen: Banc d'Imatges Infermeres
El 061/Salut Respon disposa d'un servei d'intèrprets en llengua de signes, que posa a disposició dels professionals de la salut per tal de poder resoldre les dificultats de comunicació que poden sorgir en les consultes amb pacients sords.
Com sol·licitar el servei en llengua de signes 061/Salut Respon
Quan el professional sanitari necessiti el servei de d'interpretació en llengua de signes, cal que contacti amb el 061/Salut Respon amb el pacient al seu costat.
Aquest contacte l'ha d'establir a través de Telegram, una aplicació de missatgeria instantània gratuïta i feta amb programari lliure que permet enviar i rebre missatges per Internet.
Des d'allà se'l derivarà a l'aplicació Lifesize per realitzar una videoconferència amb el servei d'intèrprets de la llengua de signes.
El 061/Salut Respon posa al servei del professionals de la salut de Catalunya, la possibilitat de contactar amb un professional de la pediatria per tal de resoldre dubtes relacionats amb aquesta especialitat en situacions d'urgència o de complexitat.
Aquest servei també s'encarrega de gestionar les peticions de trasllats interhospitalaris de pacients menors de 6 anys, així com de donar suport als professionals en la gestió de peticions de trasllats d'infants majors de 6 anys.
Com sol·licitar el servei de consulta urgent de pediatria 061/Salut Respon
Quan el professional sanitari necessiti realitzar un consulta pediàtrica urgent, únicament cal que truqui al 061/Salut Respon, s'identifiqui i indiqui el motiu de consulta.
Automàticament la seva trucada serà derivada a un professional de la pediatria provinent dels hospitals especialitzats (Sant Pau, Vall d'Hebron i Sant Joan de Déu), que es troba físicament a la central de coordinació.
La vigilància epidemiològica consisteix en la recollida, l'anàlisi, la interpretació i la difusió de tota aquella informació relacionada amb l'aparició i l'extensió de malalties i els seus determinants, amb la finalitat d'aconseguir-ne el control efectiu.
El sistema de malalties de declaració obligatòria (MDO) gestiona la vigilància i el control del conjunt de malalties transmissibles que Catalunya ha decidit prioritzar en el marc de la vigilància europea i estatal.
El 061 facilita infomació i alertes sobre malalties de declaració obligatòria i brots epidèmics.
Així mateix, participa en la recollida de casos amb el Servei d'Urgències de Vigilància Epidemiològica de Catalunya.
Aquest servei té com a objectiu donar resposta ràpida a les malalties de declaració urgent i de brots epidèmics declarats pels metges de la xarxa assistencial de Catalunya fora de les hores de funcionament de les unitats de Vigilància Epidemiològica, mitjançant la investigació i control, a través de la xarxa assistencial, de les malalties de declaració urgent, brots i alertes de salut pública, així com l'aplicació de mesures de prevenció i control (quimioprofilaxi, vacunació, detecció de contactes de risc, mesures d'aïllament...).